
            V A B I L O!
DRUŠTVO UPOKOJENCEV RADOVLJICA VABI NA     

                     SPOMLADANSKI IZLET
FURLANIJA- JULIJSKA KRAJINA
v petek, 10.aprila 2015
Odhod avtobusa iz Radovljice ob 6:50 uri - AP Isospan 

      ob 7:00 uri  - bivši Perc
Furlanija – Julijska Krajina je dežela na skrajnem severovzhodu Italije, ki je zaradi svoje strateške lege na križišču ljudstev in kultur mnogokrat menjala gospodarje. S svojimi naravnimi in kulturnimi znamenitostmi privablja številne obiskovalce. Tokrat bomo obiskali kraje onkraj Brd, kjer je prebivalstvo mešano: poleg večinskih Italijanov tu žive tako Furlani kot Slovenci, ki v glavnem poseljujejo odmaknjene doline ob Idriji in Nadiži. Kraji, ki jih bomo obiskali, se ponašajo s pestro zgodovino, dobrim vinom in odličnim pršutom.
Program izleta:
· Iz Radovljice se bomo zapeljali preko Trbiža in po Kanalski dolini ter ob Tilmentu / Tagliamento globje v Furlanijo do mesta San Daniele, ki  je poleg svoje bogate kulturne dediščine znan predvsem po pršutu, ki poleg parmskega slovi kot najboljši v Italiji. Kot obiskovalci se bomo lahko sami odločili, kateri je boljši.

· Naš naslednji cilj bo Krmin / Cormons. Krmin je mesto na robu goriške ravnine in sedež občine, v kateri živi tudi precej Slovencev. Ogledali si bomo srednjeveško mestno jedro s stolnico sv. Adalberta in drugimi pomembnimi stavbami, ob vznožju Krminske gore pa je vredna ogleda romarska cerkev Marije Pomočnice. Nekdanja langobardska trdnjava na vrhu je sedaj v razvalinah. 
· V nadaljevanju se bomo podali do samostana Rožac / Rosazzo, ki je bil v zgodovini tesno povezan z zahodnim delom slovenskega narodnostnega ozemlja. Začetki samostana segajo v 9. stoletje, ko so prišli avguštinski menihi, za njimi  benediktinci. Kasneje je bil samostan preoblikovan v utrdbo. V 16.stoletju so se tu naselili dominikanci. Vmes je samostan tudi pogorel. V 19.stoletju pa je bil preoblikovan v letno rezidenco videmskih škofov. Danes je »samostan vrtnic« z mogočno cerkvijo sv.Petra kulturno središče in družbeno stičišče ter prizorišče glasbenih dogodkov. 
· Za zaključek se bomo zapeljali preko meje na slovensko stran, si poiskali prijetno gostilno za pozno kosilo, potem pa nas  čaka samo še vožnja proti domu.
Cena izleta je 35 €
in vključuje prevoz, vstopnine, degustacijo pršuta, vodenje po programu, zavarovanje in organizacijo izleta. Pozno kosilo v znesku 10 € ni vključeno v ceno.

Prijava s plačilom prispevka je v pisarni DU v času uradnih ur (sreda od 9. do 12. ure).  Izvedba izleta:  Janez Rozman s.p. – Rozman bus, Lancovo   




